
Narva sõudebaasi tasuta kasutusse andmine
1. Asjaolud ja menetluse käik
Ajavahemikul 21.-23.09.2018. a korraldab Shiftworks OÜ Narva linnas muusika ja linnakultuuri festivali Station Narva. Festivaliprogrammi osa toimub Narva sadama piirkonnas, kus toimuvad seal hulgas tasuta üritused. Shiftworks OÜ esitas taotluse palvega tasuta kasutada Narva sõudebaasi ruume ajavahemikul 19.-23.09.2018. a festivali korraldusmeeskonna kontorina ning festivali ürituste korraldamiseks. Narva linna huvi seisneb mainekate rahvusvaheliste ürituste korraldamises Narva – Eesti sügispealinna programmi raames. Ruumide kasutamise ajakava kooskõlastatakse Narva Spordikooli Energia juhatusega.

2. Õiguslikud alused
2.1 Vastavalt kohaliku omavalitsuse korralduse seaduse § 30 lõike 1 punktile 2 lahendab ja korraldab valla- või linnavalitsus kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2 Vastavalt Narva Linnavolikogu 17.03.2005. a määrusega nr 14 vastuvõetud „Linnavara kasutusse andmise korra” § 7 lõike 2 punktile 7 võib linnavalitsuse korraldusega linnavara kasutusse anda tasuta tähtajaga kuni viis aastat või tähtajatult linna huvidest tulenevatel juhtudel.

3. Otsus

Anda Shiftworks OÜle, registrikood 10844006, tasuta kasutusse Narva sõudebaasi ruumid (aadressiga Jõe tänav 1, Narva) ajavahemikul 19.-23.09.2018. a festivali Station Narva korraldusmeeskonna kontori ning festivali ürituste korraldamiseks Narva Spordikooli Energia juhtkonnaga kooskõlastatud graafiku alusel.

4. Rakendussätted
4.1 Käesolev korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.

